## Rješenje kojim se Tomislavu Jakupiću oduzima odobrenje za rad brokera

### NN 10/2010 (20.1.2010.), Rješenje kojim se Tomislavu Jakupiću oduzima odobrenje za rad brokera

10 20.01.2010 Rješenje kojim se Tomislavu Jakupiću oduzima odobrenje za rad brokera

HRVATSKA AGENCIJA ZA NADZOR FINANCIJSKIH USLUGA

219

Na temelju odredbi članka 15. točka 4. alineja 1. i članka 8. stavak 1. Zakona o Hrvatskoj agenciji za nadzor financijskih usluga (»Narodne novine« br. 140/05) te članka 27. stavak 1. točka 4. Zakona o tržištu kapitala (»Narodne novine« broj 88/08, 146/08 i 74/09), Uprava Hrvatske agencije za nadzor financijskih usluga, po službenoj dužnosti, u predmetu oduzimanja odobrenja Tomislavu Jakupiću iz Koprivnice, Voćarski put 24, za rad brokera, na sjednici održanoj 14. siječnja 2010. godine donijela je

RJEŠENJE

1. Tomislavu Jakupiću iz Koprivnice, Voćarski put 24, oduzima se odobrenje za rad brokera.

2. Ovo rješenje upisuje se u Registar brokera, koji vodi Hrvatska agencija za nadzor financijskih usluga, pod rednim brojem 268.

3. Ovo rješenje objavit će se u »Narodnim novinama«.

Obrazloženje

Hrvatska agencija za nadzor financijskih usluga (dalje: Agencija) pokrenula je po službenoj dužnosti, 8. siječnja 2010. godine, sukladno odredbi članka 40. stavak 1. Zakona o općem upravnom postupku (»Narodne novine« broj 47/09) i članka 541. Zakona o tržištu kapitala (»Narodne novine« broj 88/08, 146/08 i 74/09; dalje u tekstu: Zakon), upravni postupak nadzora u predmetu oduzimanja odobrenja, Tomislavu Jakupiću iz Koprivnice, Voćarski put 24, za rad brokera.

Nakon izvršenog uvida u predmete Agencije klasa: UP/I-451-04/07-07/39 i klasa: 451-04/09-17/51, utvrđeno je sljedeće:

Rješenjem Agencije, klasa: UP/I-451-04/07-07/39, ur.broj: 326-111/07-4 od 1. ožujka 2007. godine, Tomislavu Jakupiću iz Koprivnice, Voćarski put 24, zaposleniku kreditne institucije Podravska banka d.d. (dalje u tekstu: Banka), izdana je na neodređeno vrijeme dozvola za obavljanje poslova brokera.

U predmetu Agencije klasa: 451-04/09-17/51, zaprimljena je 23. prosinca 2009. godine obavijest Banke da Tomislav Jakupić više ne obavlja poslove brokera i da je dalje raspoređen na poslovima investicijskog savjetnika u Banci.

Sukladno odredbi članka 24. stavak 1. Zakona, broker je zaposlenik investicijskog društva koji na temelju odobrenja Agencije obavlja poslove sadržane u investicijskim uslugama iz članka 5. stavka 1. točke 1. i 2. Zakona.

Odredbom članka 27. stavak 1. točka 4. Zakona propisano je da će Agencija brokeru oduzeti izdano odobrenje, ako prestane ispunjavati uvjete na temelju kojih je izdano odobrenje za rad, a u roku koji mu odredi Agencija, ne ispuni te uvjete.

S obzirom da Tomislav Jakupić više ne ispunjava uvjete na temelju kojih mu je izdano odobrenje za rad, valjalo je, sukladno odredbi članka 27. stavak 1. točka 4. Zakona, riješiti kao u izreci ovog rješenja, dakle oduzeti mu odobrenje za rad brokera i provesti upis oduzimanja odobrenja u Registar brokera koji vodi Agencija, s danom upisa 14. siječnja 2010. godine, pod rednim brojem 268 (dvijestotinešestdesetiosam).

Sukladno odredbi članka 8. stavak 3. Zakona o Hrvatskoj agenciji za nadzor financijskih usluga (»Narodne novine« broj 140/05) ovo rješenje objavit će se u »Narodnim novinama«.

Klasa: UP/I-451-04/10-07/01

Urbroj: 326-111/10-2

Zagreb, 14. siječnja 2010.

Predsjednik Uprave
Ante Samodol, v. r.

Rješenje, NN 10/2010-219